b'\n_START_ARTICLE_\nDanmarks Nationalsocialistiske Ungdom\n_START_PARAGRAPH_\nDanmarks Nationalsocialistiske Ungdom (NSU) var et dansk nationalsocialistisk ungdomsparti. NSU havde fra begyndelsen til form\xc3\xa5l at skole den nationalsocialistiske ungdom under 18 \xc3\xa5r til at blive gode nationalsocialistiske borgere. Organisationen blev stiftet i 1932 og gik i opl\xc3\xb8sning sammen med DNSAP i 1945.\n_START_SECTION_\nStiftelse\n_START_PARAGRAPH_\nNSU blev stiftet i oktober 1932 efter dets moderpartis DNSAPs reorganisering. De medlemmer af partiet, som var under 18 \xc3\xa5r, blev skilt ud fra SA i en organisation for sig selv. Organisationen hed Nationalsocialistisk Ungdom (NSU). Reelt opstod der kun en afdeling i K\xc3\xb8benhavn, og efter kun en m\xc3\xa5ned forlod afdelingen partiet sammen med lederen af DNSAP\'s afdeling i K\xc3\xb8benhavn Wilfred Petersen, som stiftede sit eget nazistparti._NEWLINE_Den tidligere afdeling i K\xc3\xb8benhavn fortsatte aktivisterne i Wilfred Petersens Nationalsocialistisk Parti (NSP) under navnet NSU, og der eksisterede nu to organisationer med samme navn. DNSAP dog kun p\xc3\xa5 papiret._NEWLINE_Den 1. september 1934 blev NSU genstiftet af Carl Christian Blangsted Stender, der sammen med DNSAP\'s f\xc3\xb8rste f\xc3\xb8rer Cay Lembcke var pionerer i den danske spejderbev\xc3\xa6gelse. I de f\xc3\xb8rste \xc3\xa5r hed den "Danske Drenge" for ikke at blive forvekslet med Wilfred Petersens NSU. F\xc3\xb8rst i 1936 blev navnet igen til Nationalsocialistisk Ungdom (NSU). Organisationen havde i de f\xc3\xb8rste \xc3\xa5r kun f\xc3\xa5 medlemmer, og ude fra mindede NSU mest af alt om en spejderbev\xc3\xa6gelse.\n_START_SECTION_\nForm\xc3\xa5l\n_START_PARAGRAPH_\nNSU havde til form\xc3\xa5l at skole den nationalsocialistiske ungdom under 18 \xc3\xa5r til at blive gode nationalsocialistiske borgere. N\xc3\xa5r NSU\'erne fyldte 18 \xc3\xa5r stod SA klar til at overtage opdragelsen. Den politiske skoling var ikke n\xc3\xa6r s\xc3\xa5 markant, som den senere blev.\n_START_SECTION_\nUdvikling og symboler\n_START_PARAGRAPH_\nI l\xc3\xb8bet af 1930\'erne udviklede organisationen sig. Ligesom SA blev NSU en parallelorganisation til DNSAP med egen uniform og eget symbol: Solhjulet. I begyndelsen i stor stil med de samme metoder som i spejderbev\xc3\xa6gelsen. Premierl\xc3\xb8jtnant A. V. Schubert styrkede bureaukratiet og fors\xc3\xb8mte ungdomsarbejdet. Det blev \xc3\xa6ndret, da officer i den Kongelige Livgarde Christian Frederik von Schalburg den 15. januar 1939 blev udn\xc3\xa6vnt til landsungdomsf\xc3\xb8rer i NSU. Med Schalburgs indtr\xc3\xa6den i organisationen fik man sin egen organisationsplan, og organisationen \xc3\xa6ndrede karakter fra en spejderbev\xc3\xa6gelse til en milit\xc3\xa6r forberedelse med indslusning af NSU\'erne i Waffen-SS som et vigtigt form\xc3\xa5l._NEWLINE_I lighed med Hitlerjugend i Tyskland var DNSAP aktiv i opdragelsen af den nazistiske ungdom. Ungdommen var fremtiden. Efter Tysklands angreb p\xc3\xa5 Sovjetunionen begyndte DNU at presse de unge til at melde sig til Waffen-SS i kampen mod kommunismen. Mange NSU\'ere fulgte opfordringen.\n_START_SECTION_\nLedere\n_START_PARAGRAPH_\nC.F. von Schalburg var p\xc3\xa5 papiret landsungdomsf\xc3\xb8rer til sin d\xc3\xb8d den 2. juni 1942. I to lange perioder som landsungdomsf\xc3\xb8rer var Schalburg dog optaget andetsteds og kunne ikke hellige sig arbejdet i NSU. Begge gange gange blev der udn\xc3\xa6vnt en fungerende landsungdomsf\xc3\xb8rer i hans sted: I 1940 var von Schalburg taget til Finland for p\xc3\xa5 finsk side at k\xc3\xa6mpe mod Sovjetunionen. Da han vendte hjem til Danmark var landet blevet besat, og han var nedtrykt. Anden gang havde Schalburg meldt sig til Waffen-SS og k\xc3\xa6mpede mod kommunisterne p\xc3\xa5 \xc3\xb8stfronten. Her blev han dr\xc3\xa6bt, da han den 2. juni 1942 som kommand\xc3\xb8r for Frikorps Danmark enten tr\xc3\xa5dte p\xc3\xa5 en landmine eller blev ramt af granatsplinter fra russisk artilleri._NEWLINE_Den nye leder af NSU, Hans Jensen, skilte den 15. september 1943 NSU ud af DNSAP. NSU fik nu sine midler direkte fra bes\xc3\xa6ttelsesmagten, og aktivitetsniveauet kunne forh\xc3\xb8jes. NSU var i de f\xc3\xb8rste krigs\xc3\xa5r plaget af interne magtkampe, men med Hans Jensens udn\xc3\xa6vnelse til landsungdomsf\xc3\xb8rer efter von Schalburgs d\xc3\xb8d standsede magtkampene.\n_START_SECTION_\nOpl\xc3\xb8sning\n_START_PARAGRAPH_\nDen 15. marts 1945, da krigen var ved at v\xc3\xa6re forbi, blev NSU igen underlagt DNSAP. DNSAP havde l\xc3\xa6nge v\xc3\xa6ret et parti i opl\xc3\xb8sning og NSU gik ogs\xc3\xa5 langsomt i opl\xc3\xb8sning.'